《六月五日大风雨水弟观有诗道其事因和之》
宋代·陈著

自古人间多水旱，人事尽时功过半。
区区事空不事实，三代以过人心乱。
吾乡薄产寄山溪，崎岖随势无尺齐。
受水通灌盍预备，堤防以石堰筑泥。
顾不此信信偶木，鴃舌呗诵淫比屋。
岂知性本依人行，方信之中神所宿。
大云遮日雷无声，兼旬望霓忧群生。
更兼五日天不雨，原无黍稷田无炕。
田里倚龙为人命，百拜哀鸣聒龙听。
忽焉夜雨一沾濡，咸谓卧龙今睡醒。
胡为诘朝天晦冥，飓母横挟扬威灵。
撼山崩谷发庐舍，掀播两间摧万形。
初谓得雨龙之赐，谁料此风随过至。
或者风雨自有数，龙亦无知天做事。
不如反己自求天，难独靠龙图万全。
况持纸钱徼妄想，正似衔石将海填。
里无千户分十甲，谄鬼诛裒知几匝。
流俗酣溺死不怪，我有苦言谁听纳。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。